Bodø fyr
Store norske leksikon,Teknologi og industri,Transport,Sjøfart og skipsindustri,Fyrvesen og losvesen,Fyrvesen,Norske fyr
Bodø fyr var en fyrstasjon på Nyholmen i Bodø kommune, Nordland. Den ble opprettet som ledfyr og havnefyr i 1875, og nedlagt i 1907.
Tårnets høyde: 9,7 meter Lyshøyde over høyvann: 18,2 meter. Lysvidde: 12 nautiske mil. Navnet Fyrstasjonen har navn etter byen Bodø. Historikk Fyrstasjonen på Nyholmen ble opprettet for å markere innseilingen til havna og den indre leia forbi byen. Den ble anlagt som familiefyr, det vil si at fyrvokteren og hans familie hadde bosted på stasjonen. Fyrvokterboligen ble bygget i naturstein til forskjell fra de fleste fyrvokterboliger på denne tiden som ble bygget i tre. Det halvannet etasjes høye bolighuset ble i tillegg foret med teglstein. Det 6. ordens fyrlyset ble plassert i et lavt tårn på sørøstre hjørne. Å bygge på denne måten ble så kostbart at budsjettet ble sterkt overskredet. Dermed ble det ikke penger til uthus, så det måtte den første fyrvokteren selv bekoste og fikk pengene tilbake først i 1880. I 1896 ble det montert et sterkere 4. ordens fyrlys i lyktehuset. Fyrstasjonen ble nedlagt i 1907 etter at det ble bygget en stor molo på utsiden av havna, og innseilingen ble dermed forandret. Fyrlyset ble erstattet av fire fyrlykter i Bodø havn. Fyrvokterboligen ble brukt som bolig fram til 1963, men ble så stående tom i noen år. Bygningene ble i 1972 solgt til Bodø havnevesen og fyrstasjonen ble fredet i 1999. Siden Bodø fyrstasjon etter hvert ble den eldste gjenværende fyrstasjonen i Bodø kommune, fattet Fortidsminneforeningen i Nordland interesse for bygningene. Foreningens medlemmer begynte å restaurere fyrvokterboligen i 1985, og overtok eiendommen i 1987. Huset blir i dag brukt som møte- og selskapslokaler. Les mer i Store norske leksikon fyr fyrtårn Kystverket Eksterne lenker Norsk Fyrhistorisk forening Kystverket: Norsk Fyrliste Litteratur Bjørkhaug, Birger og Poulsson, Sven (1986). Norges fyr, bind 2. Fra Stad til Grense-Jakobselv. Grøndahl & Søn forlag AS Lauritzen, Per Roger (2019). Norske fyrstasjoner. Besøksfyr langs hele kysten. Kystverkmusea.